Mediclinic Cape Gate gedeeltelik ontruim weens brand | Netwerk24
Mediclinic Cape Gate gedeeltelik ontruim weens brand
Deur Warda Meyer 12 Oktober 2020 22:09
Die brand by die Mediclinic Cape Gate.Foto: Facebook/Gideon Lotter
'n Gedeelte van die Mediclinic Cape Gate is Maandagaand ontruim nadat 'n brand by die hospitaal uitgebreek het.
Die brand het blykbaar aan die agterkant van die hospitaal ontstaan, maar personeel was onseker of dit binne of buite 'n groot vullisdrom begin het.
Hospitaalpersoneel het bevestig dat die brandweer op die toneel was.
Jermaine Carelse, woordvoerder van die brandweer- en-reddingsdienste in Kaapstad, sê hul brandweerspanne het Maandag omstreeks 20:00 'n noodoproep ontvang.
"Brandbestryders van Kraaifontein, Durbanville, Brackenfell en Bellville is na die toneel. Die eerste verdieping van die hospitaal is ontruim en in hierdie stadium is twee persone behandel vir rookinaseming."
Carelse sê die brand is onder beheer gebring en die omvang van die skade sal eers vasgestel kan word wanneer die brand geblus is.